送别徐南美
作者：周紫芝
朝代：宋

paragraphs: 謀臣如雲將如雨，欲剪天驕奉明主。
御營飛詔肅虎貔，妙略縱横自神武。
誰騎駁馬蹄雙朱，夢從璜溪親帝輿。
手提大鉞殺兩將，日御少却公重扶。
此公堂堂出當國，羣盗相看少顔色。
江上鯨鯢盡掃除，草中狐兔無窠窟。
折衝自可銷戈兵，寸地尺天歸聖明。
帳下偏禆何足數，幕中賓客公獨稱。
願資碩畫戡禍亂，坐遣四海歌昇平。
書生白首亦安用，尚可平戎作短行。